Politiet etterforsker nytt utendørs-overgrep på Kampen i Oslo 
Hendelsen føyer seg til en rekke av flere alvorlige seksualsaker i Oslo i juni. Politiet jobber nå med å finne ut om det er en sammenheng mellom hendelsene.  En kvinne i 30-årene har anmeldt en seksuell handling uten samtykke, bekrefter Ann-Kristin Grosberghaugen til VG torsdag. Hun er leder for etterforskningsseksjon seksuallovbrudd i Oslo politidistrikt.  Hendelsen fant sted utendørs på Kampen i Oslo onsdag. Krimleder i Oslo politidistrikt, Mona Nordby, forteller at politiet har fått en beskrivelse av gjerningspersonen, som går ut på at det er en mann i slutten av 20-årene.  Saken etterforskes som et seksuelt overgrep, forteller Grosberghaugen. Flere andre overfall  I midten av juni ble det startet etterforskning av tre overfall mot kvinner i Oslo. To av disse etterforskes som voldtektsforsøk, og den tredje som seksuell handling uten samtykke.  Ingen er siktet i disse tre sakene. De fornærmede er kvinner i 20- og tidlig i 30-årene, og i alle tre sakene ble gjerningspersonen beskrevet som en mørkhudet mann mellom 20 og 40 år.  Politiet kan ikke utelukke at det er snakk om samme gjerningsperson i de tre sakene.  Krimleder Nordby forteller at det er for tidlig å si noe om det her er snakk om den samme gjerningspersonen som i hendelsen på Kampen onsdag. Ser etter sammenhenger I midten av juni ble en mann i 20-årene siktet for to tilfeller av seksuelt krenkende atferd og et tilfelle av seksuell handling.  Disse tre hendelsene skal henholdsvis ha funnet sted på Grønland, i Gamlebyen og ved Linderud.  Politiet sa den gang at de undersøkte om det var en sammenheng mellom disse hendelsene og de tre andre nevnte sakene i Grønland- og Tøyenområdet. Det er altså totalt syv saker. Den pågrepne mannen er siktet for tre av disse. Hendelsen på Kampen denne uka skjedde mens den pågrepne mannen var i varetekt, forteller Grosberghaugen. – Vi jobber fortsatt med sakene som har vært i området den siste tiden, og om disse kan knyttes til mannen i varetekt. Sett i lys av den nye hendelsen onsdag må vi se om det er andre sammenhenger, og det er dét naturlig å si siden det har skjedd én hendelse etter at han ble satt i varetekt, sier Grosberghaugen. Hun legger til at de foreløpig ikke har fått full forklaring fra den fornærmede kvinnen etter hendelsen på Kampen onsdag. 
En kvinne i 30-årene har anmeldt en seksuell handling uten samtykke på Kampen i Oslo onsdag. I tillegg har det vært seks andre alvorlige seksualsaker i Oslo i juni, herav tre står uten mistenkt.  En mann i 20-årene er siktet i tre av sakene, men hendelsen på Kampen onsdag skjedde mens han var i varetekt.  Politiet ser etter mulige sammenhenger i sakene. 